*2. sz. Melléklet a 49/2021. számú képviselő-testületi határozathoz*

**HASZONKÖLCSÖN-SZERZŐDÉS**

amely létrejött egyrészről **Kiskőrös Város Önkormányzata** *(Székhely: 6200 Kiskőrös, Petőfi Sándor tér1., törzskönyvi azonosító szám: 724782, statisztikai számjel: 15724784-8411-321-03, adószáma: 15724784-2-03, képviseli: Domonyi László polgármester)*, mint az ingatlan tulajdonosa ***(a továbbiakban: Kölcsönadó)***,

másrészről **KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság** *(Székhely: 6200 Kiskőrös, Petőfi Sándor út 108., Cégjegyzékszám: Cg. 03-09-128662, statisztikai számjele: 25286281-8110-572-03, adószáma: 25286281-2-03, képviseli: Schäffer Tamás András ügyvezető),* mint üzemeltető ***(a továbbiakban: Üzemeltető)***

harmadrészről, ***Kiskőrös Város Német Nemzetiségi Önkormányzata*** *(Levelezési cím: 6200 Kiskőrös, Petőfi S. tér 1., statisztikai számjel: 15777139-8411-371-03, adószáma: 15777139-1-03, képviseli: Kincses Mihályné elnök),* mint kölcsönvevő ***(a továbbiakban: Kölcsönvevő) (a továbbiakban: Szerződő Felek)*** között az alulírott napon és helyen, az alábbi feltételek mellett:

1. Tulajdonos – a Polgári Törvénykönyvről szóló 2013. évi V. törvény 6:357. §-a, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 16. pontja, valamint a Képviselő-testület /2021. számú határozata alapján – Kiskőrös Város Német Nemzetiségi Önkormányzata részére haszonkölcsönbe adja az Önkormányzat korlátozottan forgalomképes törzsvagyonát képező és kizárólagos tulajdonában lévő, Kiskőrös belterületi 2442 hrsz-on nyilvántartott, természetben 6200 Kiskőrös, Kossuth L. út 27. szám alatt lévő Hagyományok Háza rendeltetésű ingatlant (a továbbiakban: ingatlan).
2. Kölcsönvevő az 1. pont szerint kölcsönvett ingatlant kizárólag közérdekű – kulturális örökség helyi védelme, nemzetiségi ügyek, nemzetiségi hagyományok ápolása, nemzetiségi önazonosságuk ápolása, megőrzése, átörökítése - tevékenységével összefüggő célokra használhatja.
3. Kölcsönvevő az 1. pontban biztosított ingatlant a rendeltetésszerű használatának, valamint a szerződésnek megfelelően, továbbá a rendes gazdálkodás szabályai szerint köteles működtetni, használni.
4. Szerződő Felek rögzítik, hogy Kölcsönvevő 2021. július 01. napjától van az ingatlan birtokában.
5. Szerződő Felek megállapodnak, hogy Kölcsönadó az 1. pontban nevesített ingatlant határozatlan ideig adja Kölcsönvevő ingyenes használatába.
6. Kölcsönvevő köteles a nemzetiségek jogairól szóló 2011. évi CLXXIX. törvény (a továbbiakban: nemzetiségi törvény) rendelkezései szerint a nemzetiségi önazonosságuk megőrzése érdekében a nyelvük fejlesztésével, hagyományaik megőrzésével, a nemzetiségi kultúra ápolásával, továbbörökítésével összefüggő tevékenységeket folytatni. Kölcsönvevő köteles Kölcsönadóval és Üzemeltetővel ezen tevékenységek folytatásában, lebonyolításában együttműködni. Kölcsönvevő a 24/2021. számú testületi határozatával döntött a használatbavételről. Szerződő Felek megállapodnak abban, hogy a tervezett tevékenységeiket, rendezvényeiket, azok megrendezése előtt 8 nappal köteles az Üzemeletető 20/ 230-7662 számú telefonszámára vagy személyesen a Jánosvitéz Látogatóközpont (6200 Kiskőrös, Martini u. 6.) bejelenteni.
7. Szerződő Felek megállapodnak abban, hogy jelen haszonkölcsön szerződés mellékletét képező alaprajz szerint, Kölcsönvevő kizárólagos használatába kerül a 13,20 m2 alapterületű iroda. Az előtér, rendezvény-tér, konyha-étkező, mosdók, raktár, továbbá az udvar és a terasz helyiségek a Kölcsönadóval, az Üzemeltetővel és Kiskőrös Város Szlovák Nemzetiségi Önkormányzatával közös használatban vannak.
8. Szerződő Felek megállapodnak, hogy a közüzemi díjak (elektromos áram, földgáz, víz) megtérítése Üzemeltető feladata.
9. Kölcsönadó az ingatlant jelen haszonkölcsön-szerződés függeléke szerinti leltárban foglalt berendezések, használati tárgyak használati jogosultságával adja Kölcsönvevő használatába.
10. Kölcsönadó hozzájárul ahhoz, hogy Kölcsönvevő a jogviszony időtartalma alatt – saját költségén – internet vonalat igényeljen és működtessen a kölcsönvett épületben.
11. Kölcsönvevő kijelenti, hogy a nemzeti vagyonról szóló 2011. évi CXCVI. Tv. 11. § (11) bekezdésében foglaltak alapján átlátható szervezetnek minősül.
12. A megállapodásban foglalt kötelezettségek teljesítését, a közérdekű célok megvalósítását, valamint az ingatlan rendeltetésszerű használatát a Kölcsönadó a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvényben foglalt feltételekkel, előzetes bejelentést követően jogosult ellenőrizni.
13. Kölcsönvevő az épületben, berendezésekben és a használati tárgyakban az általa okozott kárért felelősséggel tartozik, az okozott kárt köteles saját költségén helyreállítani, megtéríteni.
14. Kölcsönvevő az ingatlant – ha jelenlegi közérdekű feladatellátása megszűnik, vagy az a feladatai ellátásához szükségtelenné válik – rendeltetésszerű használatra alkalmas állapotban köteles a Kölcsönadónak visszaadni. Kölcsönvevő kötelezettséget vállal arra, hogy a Kölcsönadót erről haladéktalanul, írásban értesíti.
15. Kölcsönvevő köteles gondoskodni az ingyenes használatába adott ingatlan takarításáról, tisztán tartásáról és az általa keletkezett nem háztartási szemét elszállításáról.
16. Kölcsönvevő az ingyenes használati jogának gyakorlását további személy/ szervezet részére nem adhatja át.
17. Kölcsönvevő a használatában lévő ingatlan karbantartásáról, belső felújításáról, elektromos és egyéb berendezésének, felszerelésének javításáról, felújításáról és cseréjéről a saját költségére köteles gondoskodni. Kölcsönvevő az ingyenesen használt ingatlan vonatkozásában átalakítási és helyiség eredeti rendeltetését megváltoztató építési munkákat csak a tulajdonos és az üzemeltető előzetes írásbeli hozzájárulásával végezhet. Ez az engedély azonban nem pótolja az ezzel összefüggő egyéb szakhatósági engedélyeket.
18. Szerződő Felek rögzítik, hogy amennyiben Kölcsönadó vagy az Üzemeltető az ingatlanon beruházási, felújítási munkákat eszközöl, úgy az előzetes írásbeli értesítését követően, Kölcsönvevő azt tűrni köteles, ezen időtartamra Kölcsönadó csereingatlant nem ajánl fel.
19. Szerződő Felek megállapítják, hogy az ingyenes használatba adott ingatlan a megállapodás megkötésekor a biztonságtechnikai és tűzvédelmi előírásnak megfelel. Jelen megállapodás időtartama alatt a hatósági előírások betartása Szerződő Felek feladata, az esedékes érintésvédelmi vizsgálatok elvégzése Üzemeltető feladata és saját költségére történik.
20. Kölcsönadó a szerződést írásban felmondhatja, ha Kölcsönvevő a szerződésben vállalt vagy jogszabályban előírt egyéb lényeges kötelezettségét nem teljesíti.
21. Szerződő felek rögzítik, hogy az épületek energetikai jellemzőinek tanúsításáról szóló 176/2008. (VI. 30.) Korm. rendelet értelmében a Kiskőrös belterület 2442 hrsz-ú ingatlan energetikai jellemzőiről 2020. október 05. napján elkészült HET- 01189872 számú, az ingatlan energetikai besorolása „CC” kategóriába eső tanúsítvány másolata, jelen haszonkölcsön szerződés mellékletét képezi.
22. Jelen szerződésben nem szabályozott kérdésekben Szerződő Felek a Polgári Törvénykönyvről szóló 2013. évi V. törvény és a nemzeti vagyonról szóló 2011. évi CXCVI. törvény és a nemzetiségi törvény rendelkezéseit tekintik irányadónak.

Jelen haszonkölcsön-szerződést a Szerződő Felek elolvasás után, mint akaratukkal mindenben megegyezőt, 5 példányban helybenhagyólag írták alá.

Kiskőrös, 2021. november

Kiskőrös Város Önkormányzata, Kiskőrös Város Német Nemzetiségi

mint kölcsönadó képviseletében: Önkormányzata, mint kölcsönvevő

 képviseletében:

 Domonyi László Kincses Mihályné

 polgármester elnök

 KŐRÖSSZOLG Kft.,

 mint üzemeltető képviseletében:

 Schäffer Tamás András

 ügyvezető

Ellenjegyzem: Pénzügyileg Ellenjegyzem:

 dr. Turán Csaba Szlanka Pálné

 jegyző pénzügyi osztályvezető

Melléklet:

Hagyományok Háza alaprajz

Függelék:

Hagyományok Háza leltár